Beretning fra Jørgen Jensen, søn af Helene Marie Jensen datter af Karen Marie og Hans Jørgen Pedersen. Jørgen er født i 1915, og var selvstændig gartner i Grænge til sin død i 2000. Jørgen skrev vist nok også beretninger om alle Karen Marie og Hans Jørgens børn (Mostre + morbrødre)
Præcis afskrift:

Siddende her foran skrivemaskinen og tænker på, hvordan skal jeg begynde historien om mine mor-forældre, Karen Marie og Hans Jørgen, kommer jeg til at se på Aske, det yngste skud af slægten, ser jeg et par spørgende øjne med et lille begyndende smil der siger, gør det, så kan jeg læse om det, når jeg bliver gammel.

Den 1. marts 1853 kom Karen Marie (senere KM) som uægte datter af Grethe Jensdatter Holse og Jørgen Petersen, er det første vi finder, sådan står der i kirkebogen fra Toreby Kirke. Hendes skudsmålsbog fortæller, at hun er født i Flintinge, vaccineret mod kokopper den 28. juli, har bekræftet sin dåbspagt i Toreby Kirke den første søndag efter påske, udskrevet af Grænge skole + en del mere jeg ikke kan tyde, udstedt i Flintinge præstegård den 22. juli 1867, T. Nielsen.

Det vil sige, at min mormor har gået i den skole, hvis jordtilliggende, kaldet skolelodden, som vi købte i 1939, og har siden været rammen om vores tilværelse.

Det skriftlige om KM stammer fra hendes skudsmålsbog, der takket være min mor, er i min besiddelse, og hvad hun fortalte mig ved et besøg hos hende, da hun boede ved Nyhusene i sit enkesæde, er det eneste som vi med sikkerhed ved om hendes barndomstid. Hendes mor var malkepige på Fuglsang, og da hun engang skulle hente hende, var slottets vinduer alle så oplyste og der lød den dejligste musik derfra, en skøn oplevelse hun har gemt på. Mon det har været slottets indvielse, der skete i 1869, hun var 16 år dengang.

KM’s mor Margrethe, havde altså tilknytning til Fuglsang, og dermed også til Priorskov, hvor hun har boet, og som ugift fået to piger, Sidsel, som den ældste i 1852, og KM i 1853, begge med den samme mand, Jørgen Petersen, også Priorskov.

Margrethe var 38 og 39 år, da hun fik de to piger. Det må have været en streng tid at komme igennem, hvis hun har været alene om det økonomiske og ansvaret. Hendes forældre kunne ikke hjælpe hende. Faderen var død i 1828 og moderen var 75 år. Ved en folketælling(FTK.) 1860 er hendes datter, Sidsel, nævnt i pleje hos Hans Pedersen Volle i Flintinge, et uægte barn, for hendes forsørgelse betaler moderen, men om KM er det indtil nu ikke været muligt at finde noget skriftligt ud over at hun er udskrevet af Grænge skole. En ordremse, som mor brugte: To hvidhårede drenge på en stænge, siger Grænge. Har hun den fra sin mor, eller kan den stamme fra et besøg, som hun kan mindes, på den lille vej, her hvor vi nu bor.

I et af vore nabohuse har Marie Petersen fortalt, at hun har været med til at danse gulvet i lave, og det var Sidsel der spillede på harmonika til dansen. Sidsel tjente her i Grænge som ung pige, lærte sin mand at kende her, de blev gift og bosatte sig her.

  Efter konfirmationen får KM plads hos gårdejer Rasmus Stoffer Toreby. Det kunne tyde på, at hun har boet her i nærheden, udgået af skolen her. Hendes ældste barnebarn, Anna Westh, kommer også til at færdes her omkring, og får som veninde, Hansine Stoffer, der hører til på den gård, hvor KM fik sin første plads. Jeg mener at kunne huske at KM var meget interesseret i, hvad der skete og foregik ovre hos Westhens. (Fra 1. maj til 1. november 1867).

Næste husbond bliver Mads Puge Hansen, Flintingegården. Fra 1. november 1867 til 1. november 1868. 1. maj er næste oplysning, men ingen årstal --- men 1. juli 1872 skriver Rasmus Jensen, Toreby at: hun har tjent mig til 1. juli 1872, om hun har været her i 3 ½ år er hen i det uvisse, men da man på landet har skiftedag maj og november, er datoen 1. juli varsel om, at der er noget usædvanligt på vej.

Skudsmålsbogen melder afgang fra Toreby sogn til Byskov i Ønslev sogn. KM er blevet gravid. Hendes egen familie kan ikke hjælpe hende. Moderen alene og 57 år, og har sikkert hverken plads eller råd, søsteren har plads på en gård i Grænge, og af øvrige familie er her kun hendes mors søskende. KM står i en meget vanskelig situation, som altså giver det resultat, at hun møder Hans Jørgen, men hvordan, det kan kun blive gætteri, hun i Toreby på Lolland og han på den anden side af Guldborgsund, nemlig på Vennerslund som ”herregårdsbisse”.

Selv om der blev broforbindelse i 1867, Christian den 10.’s bro, og jernbaneforbindelse Nykøbing-Nakskov 1872 (?), to store begivenheder for den tid, så er det ikke sikkert, at de er mødtes på en markedsdag i Nykøbing. Morbror Jens, deres søn, (morfar ?-FS), sang gerne når familien var samlet og havde det sjovt sammen. ”Jens i morgen er det markedsdav, så vil du vel da vel med derhen”. Det har jo været en fridag og festdag, hvor lollændere og falstringer mødtes på havnepladsen, jeg har i hvert fald snakket med flere her i Grænge, der var til markedsgøgl samtidig som mig i vore unge dage. Lollænderne staldede ind i Birkholm, en restaurant der lå i Frisegade, lige når vi var kommet op ad Brogade.

  Næste registrering i samfundsjournalen er, at i Ønslev kirke bliver der døbt en lille pige, Hansine Margrethe Jørgensdatter. Moderen Karen Marie Jørgensdatter og faderen Jørgen Petersen. Som gudmoder Sidsel Jørgensdatter, søster, og som faddere Niels Jensen, morbror, og Hans Jørgen Petersen (?)

Da KM har taget ophold i Byskov 1. juli 1872, har hun altså født sin pige der, da dåbshandlingen er foregået i Ønslev kirke. Den 1. november er Hans J. også flyttet til Byskov fra Vennerslund,, og begge er nu, efter  deres skudsmålsbog sammen, måske hos noget familie til Hans J., som senere er fundet boende her.

Derefter fortæller deres skudsmålsbøger, at de begge er flyttet til Bruntofte, Hans J.’ mor bor der, den 12. juni 1873, og som deres vielsesattest siger, er de blevet gift i Tingsted kirke den 21. november 1873 og begge står som ”af Bruntofte”. Forlovere husmand Jørgen Jakobsen, Vennerslund og Johan Rasmussen, Eskildstrup.

Hvem er så Hans Jørgen ”Stor Hans Jørgen”, som han blev kaldt i Sundby.

Hans Jørgen Petersen, født i Bruntofte den 12. marts 1845. Hans forældre Peter Johansen og Else Rasmusdatter er gift den 14. juni 1833, og starter med et barn på et år, Malene Nielsdatter er sikkert Elses. De får inden Hans J. melder sin ankomst fire børn før 1845, og efter 1847 en Ole, der er den eneste, jeg kender af omtale, nemlig farbror Ole. I 1848 dør faderen, 40 år gammel, og Else sidder tilbage som enke med 5 ukonfirmerede børn. Det er en streng tid, fattigsunderstøttelse og tilfældige jobs (arbejde).

Ifølge Hans J.’s skudsmålsbog ser det ud til at Hans J går i Kraghave skole, Elses forældre bor der, så måske ?, bliver konfirmeret i Tingsted Kirke den 17. april 1859 med karakteren mg i kundskaber og opførsel, en god ballast at tage ud hos bønderne og tjene til livets ophold på.

Første plads er i Sørup, hvor han er i to år, fra 1. maj 1859 til maj 1861, så et halvt år i Ønslev hos Durlov?, den korteste tid han var i en plads. Yderligere to år i Ønslev hos, jeg tror der står P. Jørgen Kristiansen, hvorefter han flytter til Brarup hos Jens Andersen Væver, med ophold et år. Det må være samme sted hvor hans søn Jens (morfar? FS) ca. 40 år senere flytter sit klædeskab ind. Tjenestekarlen dengang låner et hestekøretøj til at fragte sine ejendele fra plads til plads, og det samme gør Hans J. da han flytter til M. P. Andersen i Sørup. Her får det lov at stå i længere tid fra november 1864 til november 1870, 6 år i samme plads. Har Hans J. været inde som soldat er det i denne periode.

(Kusine Doris – død 1999 – Har fortalt, at hendes far, farbror Karl Kristian (Skolegade) havde fortalt, at KM som ung arbejderkone på Vennerslund havde været med til at grave de grøfter, der afvander engområdet ved Lindstål ? – mellem Klodskov og Vennerslund).

Efter et år mere i Ønslev hos C.V. Eriksen, bliver han tjenestekarl på Vennerslund fra 1. november 1871 til 1. november 1872, og med dette sættes der punktum for en lang periode som en stabil og god tjenestekarl ved landbruget hos falsterske bønder. Fra maj 1859 til november 1872 – 13 år i 7 pladser, det er mere end til mg. Han har ikke i den tid været mere end en mil fra sit hjem, men har jo også været til fods i al sin færden.

Nu starter et nyt livsafsnit for ham. I skudsmålsbogen står, at den 1. november 1872 flytter han til Byskov, hvor KM befinder sig, og som før nævnt flytter begge til Brunstofte, bliver gift i Tingsted Kirke, hvor også deres førstefødte Hans Peter bliver døbt den 3. april, født den 1. februar 1874. Som faddere og gudmor: Pige Karen Johansen, Byskov, parcellist Johan Petersen og hustru, Eskildstrup, ungkarl Ole Johansen, Lundby.

Det kan tyde på, at Hans Jørgen befinder sig godt på Vennerslund, for den 3. maj 1874 melder skudsmålsbogen, at han flytter til Stadager med kone Karen Marie Jørgensdatter, og de sætter bo i et af de huse, der hører til godset. Hans Jørgen har jo nok arbejdet i landbruget, det er jo hans hidtidige arbejde, og Karen Marie har haft en tjans som malkepige.

Her må det være tilgiveligt at springe lidt frem i tiden. 1934 blev deres svigersøn ansat som tømrer på gården. En af goderne ved at være arbejder på gården, var at kunne hente mælken til sin husholdning. Derfor havde de hjemme en miniature mælkespand, som far tog med om middagen, satte den på rampen, og tog med hjem igen, når han holdt fyraften. 2 liter som regel, men der var altid godt mål. En gang var det mig der hentede spanden, der kom to mål og oveni en ekstra sjat. Betaling skete ved fradrag på lønsedlen. Om sommeren, når køerne var på græs, det var de inddæmmede enge langs stranden på vejen til Klodskov, så kørte mælkevognen med pigerne spande og tønder derud om morgen og aften, en køretur på 3 – 4 kilometer. Det har ikke været en rar tjans i regnvejr, og hvad med mælkekvaliteten. Da vi boede i Klodskov og skulle besøge mormor, cyklede vi langs med stranden, på og bag ved diget, det var langt den korteste vej. Det kunne så ske, at de var ude og malke de mange køer, det var flot at se. Mor fandt dog en kortere vej. En vinterdag, da hun skulle ned og besøge sin mor, skød hun genvej, og kørte over isen til Vennerslundbroen, men isen var mere glat end hun kunne styre sin cykel til. Hun viste os sine mørkeblå lår og ende, da hun kom hjem.

I alleen lige ved gården lå der flere huse, hvor de familier der var tilknyttet Vennerslund boede. Godsforvalteren, Gods-Peter kaldte min mormor ham klarede gårdens regnskaber og økonomi, min far hentede der sin ugeløn. Her boede også ”Hollænderen”, der havde ansvaret for gårdens dyrehold (kostalden) og hvad dertil hørte. Smeden havde, ligesom gartneren, deres bopæl ved arbejdsstedet, gården tømrer, min far, boede ligesom sin forgænger i Sundby. Skytten havde sin bolig i et hus ved stranden, og tjeneren og chauffør-kusken, så nær ved hovedbygningen, så de hurtigt kunne være på pletten, når der var brug for dem. Forvalteren, der stod for avlen, boede i avlsbygningen og hans kone sørgede for folkehold med kost og logi.

Der var også en hjulmand da Hans J. kom til Vennerslund, han hed Klausen, er kendt her, fordi han flere gange, sammen med min kone, har været faddere ved dåbshandlinger hos Hans J og KM. Det var tilfældet ved Johannes og Karls (Chr.) dåb, der begge blev født i den tid, da de boede nær ved gården. Selv om de var flyttet væk, var der ved disse lejligheder stadig forbindelse til Bruntofte og Klodskov.

1. maj rykker de teltpælene op og flytter til et andet sogn,  Brarup  - det er dog ikke mere end en kilometer - til et sted, hvor der er ca. 3 tdr. land til, hørende til Vennerslund. Det ligger lige op af sognegrænsen til Stadager, hvilket kommer til at betyde, at deres kommende børn får lang skolevej til Lundby skole i stedet for den nærmere Sundby. Det har mor tit været ked af, sagde hun. Men for Hans J. var det næsten et trin op ad samfundets stige. Nu var han husmand, førend blot indsidder, kan vi se af postadressen. Begge steder boede han dog til leje. Vi har et billede af dette sidste, taget af Alfred? i 1914, da han som den eneste gang er hjemme fra Amerika. Billedet hængte på hans kontor derovre, for at minde ham om det derhjemme. Hans arvinger sendte det herhjem til Anna. Det skal du have, sagde hun, for det er din mor, der står i døren, og det er din fars cykel, der står op ad væggen – han var så langbenet – han er som din mors kæreste mede hjemme for at besøge sine svigerforældre.

Som daglejer på herregården har Hans J. vel ikke haft den store dagløn med hjem, og som tiden går, hvor der bliver flere munde at mætte, har det været en hjælp med det udbytte der kunne hentes på den jordlod, der hørte til ejendommen, 2 køer + grise og høns, og hvad der ellers kunne høstes til eget brug.

Fra denne tid stammer et gammelt foto, ikke særlig godt, af KM i marken med sine to køer, sikkert taget af Alfred, da han var en tur hjemme fra Amerika. I Nielsens Klodskov Kærehaves bog, skriver han om sin mor, at hun var så bange for at hendes drenge kunne få den tanke at rejse ud, væk fra de trange forhold der var i Danmark. Det skete jo i dette hjem. Først Hansine, så Hans Peter, de to ældste, noget senere Alfred og Johannes. Af disse fire kom Johannes tilbage for at blive, de tre andre valgte et nyt fædreland. Det har jo nok været svært at sige farvel, Amerika lå jo så langt væk, måske så man dem aldrig mere.

Når der tænkes på hvordan en bolig i dag, 1996, skal være, medbørneværelse, også gæstetoiletter med bad, så har der manglet en hel del i hjemmet hos Hans J. og KM, utroligt at den kunne rumme den familie, så stor som den efterhånden blev – 10 børn. De ældste, første, kom selvfølgelig ud at tjene, men kom da hjem på deres søndagsfridage, så tog de nok salen i brug, det var den pæne stue, 3 gange 3 meter, har jeg fået fortalt.

Når de store drenge kom hjem på deres nyerhvervede cykler, skulle deres forældre lære at cykle, har Anna fortalt. Med KM blev det hurtigt opgivet, men jeg kan endnu se for mig de store drenge holde i cyklen med far, der prøvede at holde balancen. Det blev ikke til mere, ingen af dem har nogensinde ejet en cykel, derfor var deres verden begrænset til gården og nærmeste omegn. Til staden var der mulighed med materialevognen, som en gang imellem kørte til Nykøbing, og ellers var det selvforsyning så vidt muligt. Ellers var det til fods,. Anna mindes engang, at far og mor trak os på en slæde til Brunstofte, det var godt nok en lang tur, jeg menerat kunne huske at min morfar ville besøge os i Klodskov en vinterdag. Han gik over engene, langs stranden, men fornuftigt nok, lagde turen omkring mine bedsteforældre. Heldigt for der var vi, og der var lige slagtet gris. Morfar kom ind til en god frokost, det hørte med til en juleslagtning. Vel indenfor blev han spurgt, om han på sin vej havde truffet en stor hund med et grisehoved i flaben, altså en stor hund må det være, for sikke nogle store kæber, der sad på den gris, pralede min bedstefar (en stor fed julegris var noget at fortælle om dengang). Men nu er det væk, konstaterede Christian.

Sammen med Hartvig (mesters søn i Sundby) har vi en måneklar vinteraften/nat gået den samme tur hjem til mine forældre. I er ikke rigtig kloge, sagde de, da vi kom. Der var altså også udfordringer dengang, men dette var nu for sjov.
Ved de efterhånden mange barnedåb, som de måtte holde, kan det ses af kirkebøgerne, at det kun er til den første, Hansines, at familien er repræsenteret, ellers er det H.J.s slægt der møder frem, sammen med bekendte fra Vennerslund og Sundby.
Da børnene bliver konfirmeret, kommer de ud og tjene på bøndergårdene i nærheden, og i flere tilfælde afløser de hinanden. Jeg har ikke hørt om, at nogen af dem kom tidligere ud, hvad der ellers var almindeligt dengang.

K.M. fik som midalderne gigt i sine hænder, som ældre var hendes fingre helt kroede når vi hilste med hånd med hende. Hun har jo nok i sin tid måttet være malkepige til hjælp på gården og økonomien. Hendes egne to køer kunne hun til sidst heller ikke klare, det blev først min mor der måtte være hjemme og hjælpe en tid, derefter Anna. Da Jens tjente på fogedgården i Brarup, tog han efter fyraften hjem og malkede for sin mor. Når H.J. efter en lang arbejdsdag kom hjem, var han sur og utilfreds, var Annas ord om sin far, som hun ikke elskede særligt højt, modsat sin mor. Det blev også hos Anna at K.M. tilbragte sine sidste dage.
Anna har også fortalt om en gang, de ventede drengene hjem en søndag. De stod og kikkede i det lille vindue, så hun kunne se når de kom frem oppe ved Lundbygården: Den gang var det Jens som soldat der var stjernen. 

Når far skulle have sin middagslur kunne Karen kravle rundt over det hele på ham, men kom jeg til at røre mig, så gud trøste mig, var en anden bitter kommentar.
Karen var Katrines den første, med Peter Eriksen, de havde vist ikke mulighed for at gifte sig, at sætte bo. Vi andre måtte tage os af hende, men så skal du holde dig fra Peter forlangte hendes forældre. Det kunne hun altså ikke, godt for det, for vi har nydt meget godt hos dem. I dag den 17. februar 1998, har vi fået æggekage til middag, med min kones kommentar: godt vi havde moster Kathine, hun lærte mig at lave en god æggekage.
Som en ekstra tjans var H.J. graver ved Stadager kirke. Det gav jo ikke de store honorarer, at grave det sidste hvilested, og sløjfe det igen, og han skulle også ringe med klokkerne. Som lidt ekstra blev han inviteret til middag bagefter har min mor fortalt. Når begravelsen var overstået, kom far hjem og tog det pæne sorte tøj på, og når han så var ude af huset, så sagde hendes mor: nu skal vi rigtig slå enden i vejret.

H.J. var måske en knudemand, sagt i vor tids sprog, det var da også en trædemølle, tidligt op hver morgen, en lang arbejdsdag, han har været nem at vække til den store socialdemokratiske bølge, der kom omkring år 1900.
En beretning af mor: (Jørgens mor, Helene Marie) 

Det må have været til et valg. Fra Vennerslund kørte vi, far og mig, sammen med flere til vælgermøde i Stubbekøbing. Stående med min far i hånden, hørte jeg ham højt råbe: DET ER HØRT !,- far, som næsten aldrig sagde noget, og så her hvor der var så mange mennesker. 

Nu bagefter mente hun nok at de undervejs havde smagt lidt af de klare dråber til den kaffepunch de havde med. Et glimt af en glad stund, som der jo nok har været flere af i den ensformige hverdag.

Der var ikke megen nabokomsammen eller gilder i det hele taget, dog kom de sammen med en familie i Sundby F., lods Mortens, nævnte mor. Det var folk på deres egen alder. De var engang til et spisegilde og havde vel fået lidt at drikke, for morten tog de to piger, Anna og Helene på skødet og lovede dem en femøre, hvis de ville synge revyvisen om Grandjean. Det var jo forbudt af herskabet på Vennerslund, men det gjorde de, her kunne de ikke høre det. Der har altså været lidt frygt for herremanden endnu.
Der har dog også været noget der viste den anden vej. Den ’Hofinde’ der var på godset den gang da disse to piger var i skolealderen, indbød fruen arbejdernes piger til syskole på hovedbygningen, tror jeg det var, som Anna fortalte. Det har været en håndsrækning til at lære de unge at klare sig i fremtiden, noget i den retning af dengang Reventlow oprettede skoler til landarbejder børn, hvor de skulle lære at læse og skrive, for at få en dygtig arbejderklasse, der kunne højne landbefolkningens levestandard ( Ole: Hmm jørgen, det var store ord)

Lidt i den retning havde min mor også, i hvert fald i omgangstone. DA jeg var 8-10 år, var jeg vist lidt slem til at bande, sagde: ’kraftedme’ til hvert andet ord. Jeg ville ikke høre det dreng, det døde min far af, sagde mor. Ja,- det gjorde han. I 1923, 78 år gammel, efter et besøg hos dem da han var syg, fortalte hun at hans afføring var som kødtrevler, noget mærkeligt noget at kunne huske. Dagen efter begravelsen fortalte hun om den, og medens vi sad ved spisebordet, lærte hun mig salmen: ’Klokken slår, tiden går’, den havde de naturligvis sunget ved begravelsen. Det var nok hendes sorg hun ved dette sang væk, hun holdt meget af sin far, og det var måske meningen at jeg skulle huske lidt om dem der gik foran, det har hun nået, kan jeg mærke nu, da jeg sidder og skriver om dem.
Fra barnedåben, hentet i kirkebøger, er navne fra  Bruntofte, Eskilstrup, Byskov og Klodskov, jo nok H.J.s søskende, men der var altså også strenge til Kraghave. Det må være H.J.s mors familie, i Klodskov kom der en brødkusk der var fætter til mor og endelig, når vi kørte hjem fra Nykøbing over Kristinebjerg hjem til Klodskov, var vi sommetider inde i et af arbejderhusene og hilse på, jeg tror det var en faster og hos hende Olivia Clausen, sidste havde to børn, Ingvar og Ester, sidste gik jeg i samme klasse med i skolen, hun var godt nok ældre, men ikke særlig kløgtig. Så hun blev ligesom lagt på is. Hos moster Anna kendte de dem også, de boede i Nykøbing. Ingvar var ansat ved kommunen, det må have været omkring 1950erne.
Kontakt til H.J.s søskende har jeg ellers ikke hørt meget om. Anna (Senere Frederiksen) har snakket om en farbror Ole. Han var uldkræmmer. Når han kom i nærheden af Sundby F. overnattede han hos dem, og så sov de to brødre i samme seng. Pladsmangel måske, men vi synes det var mærkeligt. Et bryllupstelegram fra familien Petersen Falkerslev, til mine forældre og et billede af dem på besøg hos dem i Falkerslev, mens de endnu boede i Sundby F. Karl og Anne (Frederiksen) kendte og havde besøgt dem i Falkerslev.

DA K.M. bliver alene flytter hun ind i en lille lejlighed i gammegård ved nyhusene, i dag er den jævnet med jorden, og haven er føjet sammen med gårdens marker. Det var en lav længe, delt op i tre lejligheder, hvor der boede tre familier af Vennerslunds gamle arbejdere. Her besøgte jeg flere gange min mormor medens jeg var i gartnerlære hos gartner Petersen i Sundby F., har dog også været på sommerferie hos hende.
Der var ikke meget plads, men nok til en enlig, det kunne godt knibe lidt med lys og hygge. Lige udefra ind i køkkenet med et lille vindue, bagerst her et mørkt indelukke, spisekammeret. Fra køkkenet ind i hverdagsstuen, et lille bord med bordskuffe, sofa og et par stole, kakkelovn, en seng med reb i loftet til at hejse sig op ved. Jeg husker ingen billeder på væggen, men der må have været et af hendes dreng, Alfred i amerikansk soldateruniform, på væggen bag klokken, tit spurgte hun: hvad er hun. K.M. var i gl. spogbrug, d.v.s han hun det som kendeord (på tysk der, die das) og om det så var musse, hendes lille hund, syntes jeg at den gøede den i gammel toneart. Selv om det var en lille lejlighed, så var der også en pæn stue. En fin kommode med lysedug på og en masse nips, bord med stole og en sofa, det var her hendes værdier og minder var anbragt, ja og så var der entreen med dør ud til det fra ud til hendes store have.

Her var der anbragt en stor dobbeltseng, det kneb med pladsen til komme op i den, den blev brugt til overnattende gæster. Jeg har sovet i den, sammen med moster Anna og Karen, hvor deres mænd sov husker jeg ikke, men nok på de små sofaer. De her nævnte fire tog  tit pr. cykel fra Nykøbing ned til deres mor, så tit, at andre søskende sagde: Det er jo ikke til at komme til at snakke med mor, uden at de er der. Jeg syntes de skulle være glad for det, så fik deres mor da besøg i sin ensomhed, og dernæst blev den store have passet, selvom det meste af høsten gik til Nykøbing.
Denne skildring eller omhyggelige gennemgang, for at fortælle hvordan vilkårene var for en arbejderenke i årene omkring 1930. Jeg mindes aldrig at hun luftede utilfredsheden, heller ikke økonomisk. Anna omtalte sin far som noget nærig, resultatet blev og var, at mormor ingen økonomiske sorger havde, og at de, hun, efterlod 1.000 kr. i arv til hver af deres børn, det var rigtig mange penge i 1931, +det at have opfødt 10 børn, samlet sammen af en herregårdsarbejderløn.

Hans Jørgen var i hvert fald god og omhyggelig at føre sit regnskab, hvilket hans regnskabsbog vidner om, og som strækker sig fra 1876 til hans død 1923 over den ejendom, de havde i leje fra Vennerslund gennem en lang årrække.

Men også K.M. passede godt på det hun havde. DA jeg var på ferie blev jeg sendt i Brugsen, men du må ikke handle med før han kan regne. En ting som bolsjer kan jeg ikke huske hos hende, og det er børnebørn da ellers glade for, foruden mig ved jeg, at også Ester og Helga kom tit hos K.M. de havde jo heller ikke så langt, og jeg tror at det var Johannes, der var den der sørgede for sin mor i nødstilfælde. Men det var Anna, der blev hendes sidste hjælp, da hun ikke kunne klare sig alene og var syg og hun opholdt sig hos sin yngste datter, hvor hun sad i en god stol og i vinduesspejlet kunne se hvad der skete på Gåbensevej.

En søndag eftermiddag, august 1931, sidder jeg på bænken under hylden i mormors have ud til vejen, hvor hun selv har siddet utallige gange og set hvad der skete hos naboer, på trafikken der gled forbi, når de kom hjem fra arbejde, og når de skulle hente vand til husholdningen, rundt om brønden, tværs over en rundstok med håndtag et reb med en fastgjort spand om stokken og vi kunne hejse vand op i spanden. Det var en sjælden ting at se, også dengang.

Udskift af omtale i avisen

Jordefærd

Søndag eftermiddag jordedes på Brarup kirkegaard, Karen Marie Petersen, Enke efter Husm. Hans J. Petersen, Lundby. Afdøde, der blev 79½ aar gl. har i ca. 60 aar boet ved Vennerslund.

Et Følge saa stort, som Kirken kunde rumme, var mødt for at føle Afdøde til det sidste Hvilested. Talrige Palmedekorationer og et væld af Kranse af Sommerens yppige Flora dækkede Kisten og laa paa Række paa Kirkegulvet og et Stykke udenfor Kirkedøren.

I Kirken talte Provst Sadolin ved Baaren smukt om Afdøde og fremhævede, hendes virksomme Liv og store Opofrelse og Opdragelse af 10 Børn.

Efter Talen har Sønner og Svigersønne Kisten til Graven, hvor Provst Sadolin forretde Jordpaakastelsen. Afdødes ælste Søn takkede ved Graven for udvist Deltagelse

Jeg sidder og venter på ligfølget med Karen Marie, min mormor.
Fra Nykøbing sygehus følger hendes børn hende til hendes sidste hvilested på Brarup kirkegård ved siden af sin mand. Ligtoget gør et kort ophold ved hendes bolig hvor de begge var og derefter her hvor jeg sidder ved hendes sidste bopæl. Jeg får plads i en af bilerne og følger med det sidste stykke vej. Som gartnerelev hos gartneren i Sundby, har jeg været med til at binde nogle af de kranse og palmedekorationer der pynter hendes kiste. De yngste at hendes børnebørns-piger strør blomster foran hende det sidste stykke vej ind i kirken, og Karen Marie er der ikke mere.
Omgivet af sine børn og gode venner får Karen Marie en smuk afslutning på sit liv, et liv der ikke i begyndelsen tegnede sig lyst for den lille pige, der kom til verden på Priorskov den 6. marts 1853. Efter en for nylig optegnelse i folketællingen 1855 der fortæller at:
Nagelsti nr. 44 – 1 hus

1. familie

Mette Nielsdt.

74 enke 
f. Kjøbelev S.
Almisselem, Husmoder

Peder Rasmussen Bager
24 gift
f. Stokkemarke S. inderste, daglejer

Anne Jensdt.


44 gift 
f. Kjøbelev S.
 Hans kone

Karen Marie Jørgensdt.
2   ug. 

f. her i S.
under fattigforsøgelse

2. familie

Marie Pedersdt.

28 gift 
f. Fjelde S.
inds.daglejer, husmoder

** Karen Marie Hansdt.
1 u

f. her i S.

Og ligeledes at søster Sidsel er i pleje i et nærliggende hus.
Det er ikke meget jeg har hørt til K.Ms familie, lidt småpluk hist og her, men hendes familie er kommet nærmere da vi har fået bopæl og hjem i området hvor hendes eneste søster har rødder, nemlig Grænge og Hjelm. Det vist ikke meget de to søstre har set til hinanden, siden K.M. flytter over vandet, mærkværdigt som en stribe vand kan skille.
Første beretning om dette familieskab kom fra en nabo, Adolf Hansen, det viste sig nemlig at hans mormor var søster til K.M., altså før omtalte Sidsel. Han kunne så tydelig huske, at de havde haft besøg af K.M. Hun stod og lænede sig op af et pæretræ også ned i deres have. Adolf har også med sin mor og morbror besøgt K.M. da hun var alene. De sejlede over til Vennerslundbroen, og besøgte også ved den lejlighed Johannes i Lundby. Der var flere børn efter søster Sidsel, bl.a. talte Adolf om Thor, en fiske der boede nær stranden i Hjelm.

Her mp en lille nutidshistorie til. Vore naboer Adolf og Lilly havde to små småpiger, Gurli og Helen, der begge løb ud og ind hos os, som vore to kom hos dem. I jordbærtiden, da Gurli og Kai var i 8 års alderen lå de side om side og plukkede jordbær på akkord. De fik 25 øre pundet, De gjorde det fint, der var ingen pjank eller slinger i valsen, der skulle tjenes nogle penge, de to søstre fra 1852-53 kunne glæde sig i deres himmel over deres efterkommeres i jordbærmarken i Grænge hvor de selv havde sat deres fodspor.

Mere om jordbær: I mit hjem havde vi et billede af K.M., hendes mor og søster i broget vadmel-bommuldskjoler fra tiden omkring 1865-70. Stærkt snøret ind i livet og en kyse på hovedet, ret så sjældent. Derfor en stor overraskelse for mig, da jeg så det samme billede på væggen hos en kunde her i Grænge, da jeg skulle aflevere en portion jordbær til syltning. Opklaringen var ganske naturlig, Daniel Danielsens kone var en datter af K.Ms søster Sidsel, og de havde en datter der hed Karen Magrethe, og forespurgt for nylig, hun ejer ikke det billede nu.
Der var naturligvis før i tiden været møder mellem kusiner og fætre. For eks. Var mon mor da flere her, hvor Adolfs mor var hos dem, men de søgte ikke hinandens selskab, der var formodentlig ikke været brug for dette, måske noget der ikke var så fremtrædende i den familie. En familieegenskab jeg genkendte hos min mor var, at hun var meget tillukket overfor nogen hun ikke kendte, men efter en tids kendskab lukkede hun op for fortrolighed.

En anden nabo, Rasmus Goldbæk kom hertil Grænge omkring 1950, hans kone var kusine til mor, stammede fra slægten Sidsel og Hans Hansen Lang, Hjelm Han blev en god hjælp. Da vi plantede skomager Madsens mark til med kål, holdt han den fuldstændig ren for kvik, og senere da han kom tilbage i sin gamle profession med den lånte hest fra Hans Jacobsen, kørte han række op og ned, aldrig har vi hverken før eller siden, haft det så rent i gartneriet. Hans kone gik ud i marken med en tår kaffe, som de siddende på en selvold sad og drak, mens de snakkede om den gang, godt for begge parter.

Som en sidste og den seneste oplysning. Vores jordbærplukkerske Olga igennem mange år, i dag 93 (1998), har en søn med en af Sidsels børnebørn. Han hedder Karl og kommer hos hende da hun er alene. Karl er opdraget hos hendes forældre i Vigsnæs. Jeg har engang fortroligt og venligt spurgt hendes, hvorfor de ikke blev gift. Min far smed ham ud. Denne triste kommentar kan passende stå som afslutning på Karen Marie og Hans Jørgens livsafsnit, meget af deres tidligere liv kunne havde fået samme karakter, men de holdt sammen i ondt og godt, stort og småt, har opdraget en stor flok, som når de mødtes i familielag sang og var glade. Når f.eks. Jens lavede sin skraldevogn om med sæder, og der så fra Nykøbing kom kørende til Lundby eller til Sundby, spiste medbragte madpakker hos deres bror eller deres søster Helene, fik et par af de klare dråber, så var det altså en stor glad familie der sang med Jens som forsanger:

Jens i morgen er det markedsdaw

Så vil du da med derhen

Det vil du da også

Det vil du da med

Eller:


Se Jørgen Jensen er mit navn

Og Slangerup er mit hjem

Hvorfor jeg drog til København

Det skal jeg sige dem   osv.







